অঙ্গনওয়াড়ি সেন্টারে নিম্নমানের চাল খাওয়ানোর অভিযোগ

নদীয়া: নদীয়ার (Nadia) শান্তিপুর (Shantipur) ব্লকের বাগদেবীপুর এলাকার ৭৭ নম্বর আইসিডিএস সেন্টারকে ঘিরে চাঞ্চল্য ছড়াল। অভিযোগ, ওই সেন্টারে শিশুদের জন্য যে খাবার পরিবেশন করা হয়, তাতে ব্যবহার করা হচ্ছে নিম্নমানের এবং পোকাযুক্ত চাল। অভিভাবকদের দাবি, সম্প্রতি একাধিকবার দেখা গেছে শিশুদের দেওয়া খাবারের ভাতে পোকা মেশানো রয়েছে। এর ফলে অভিভাবক মহলে ক্ষোভ ছড়ায়।

ঘটনার জেরে অভিভাবকরা লিখিত অভিযোগ জমা দিয়েছেন অঙ্গনওয়াড়ি দপ্তরে। তাঁদের অভিযোগ, শিশুদের স্বাস্থ্য নিয়ে উদাসীন মনোভাব গ্রহণ করা হয়েছে, যা একেবারেই অগ্রহণযোগ্য। অভিযোগে আরও বলা হয়েছে, খাবারের মান নিয়মিতভাবে পরীক্ষা করা হয় না।

আরও পড়ুন: ডোমকলে অভিনব কায়দায় পালিত হচ্ছে বিশ্ব নবী দিবস

অন্যদিকে, অভিযুক্ত অঙ্গনওয়াড়ি কর্মী সমস্ত অভিযোগ অস্বীকার করেছেন। তাঁর দাবি, খাবারের মান নিয়ে ভুল বোঝাবুঝি হয়েছে। তিনি জানান, নির্দিষ্ট নিয়ম মেনে খাবার রান্না করা হয় এবং শিশুদের পরিবেশন করা হয়।

এদিকে দফতর সূত্রে জানা গিয়েছে, অভিযোগের ভিত্তিতে বিষয়টি খতিয়ে দেখা হবে। তদন্তে সত্যতা মিললে দায়ী ব্যক্তির বিরুদ্ধে কড়া ব্যবস্থা নেওয়া হবে বলে প্রশাসন সূত্রে আশ্বাস দেওয়া হয়েছে। ঘটনায় স্থানীয় মানুষজনও ক্ষোভ প্রকাশ করেছেন। তাঁদের মতে, শিশুদের জন্য চাল সরবরাহে এ ধরনের গাফিলতি কোনোভাবেই মেনে নেওয়া যায় না।